b'\n_START_ARTICLE_\nMekrij\xc3\xa4rvi (j\xc3\xa4rvi)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 820 hehtaaria eli 8,2 neli\xc3\xb6kilometri\xc3\xa4. Se on 6,3 kilometri\xc3\xa4 pitk\xc3\xa4 ja 2,5 kilometri\xc3\xa4 leve\xc3\xa4. J\xc3\xa4rvi on muodostunut sen it\xc3\xa4rantoja seuraavan harjujakson reunalle. Harjujakso alkaa etel\xc3\xa4ss\xc3\xa4 Putkelans\xc3\xa4rk\xc3\xa4n nimisen\xc3\xa4 ja jatkuu pohjoisempana Sikoahons\xc3\xa4rkk\xc3\xa4n\xc3\xa4, Suurisyrj\xc3\xa4n\xc3\xa4 ja Kirviins\xc3\xa4rkk\xc3\xa4n\xc3\xa4, joka laajenee Mekrij\xc3\xa4rven j\xc3\xa4lkeen Kaariskankaaksi ja Salmisuoksi. Koitajoki virtaa t\xc3\xa4m\xc3\xa4n harjujakson takana ja kiert\xc3\xa4\xc3\xa4 sitten Mekrij\xc3\xa4rven koillisp\xc3\xa4\xc3\xa4h\xc3\xa4n. J\xc3\xa4rven lounaisrannat muodostavat Ry\xc3\xb6kkyl\xc3\xa4n niemest\xc3\xa4 ja vastarannalla olevasta Korvinsuosta. Niiden v\xc3\xa4list\xc3\xa4 virtaa R\xc3\xb6ykkyl\xc3\xa4nsalmi, joka yhdist\xc3\xa4\xc3\xa4 K\xc3\xa4tk\xc3\xa4j\xc3\xa4rven Mekrij\xc3\xa4rveen._NEWLINE_J\xc3\xa4rvess\xc3\xa4 on laskettu olevan 31 saarta. Niiden yhteispinta-ala on 7 hehtaaria, mik\xc3\xa4 on noin 0,9\xc2\xa0% j\xc3\xa4rven kokonaispinta-alasta. Saarista kaksi on yli hehtaarin suuruisia, 14 yli aarin ja loput 15 ovat alle aarin kokoisia. Karttaan nimettyj\xc3\xa4 saaria ovat esimerkiksi kaakosta my\xc3\xb6t\xc3\xa4p\xc3\xa4iv\xc3\xa4\xc3\xa4n lukien Runtisaari, Pyllynsaari, Mannunsaari, Vastassaari, Hilpansaari, Tervasniemi, Pahkasaaret, Vihtasaaret, Rasvasaari ja Aununsaari._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 15 miljoonaa kuutiometri\xc3\xa4 eli 0,015 kuutiokilometri\xc3\xa4. J\xc3\xa4rven keskisyvyys on 1,8 metri\xc3\xa4 ja suurin syvyys on 2,7 metri\xc3\xa4. J\xc3\xa4rvi on melko tasapohjainen, joten syvimm\xc3\xa4n kohdan tarkka sijaintia ei ole merkitty karttoihin._NEWLINE_J\xc3\xa4rven rantaviivan pituus on 32 kilometri\xc3\xa4, josta saarten rantaviivan yhteispituus on 5 kilometri\xc3\xa4. J\xc3\xa4rven rannat ovat soistunutta mets\xc3\xa4maata, jota peltotilkut katkaisevat Mekrij\xc3\xa4rvell\xc3\xa4 ja Ry\xc3\xb6kkyl\xc3\xa4ss\xc3\xa4. J\xc3\xa4rven kaakkoisrantaa seuraa seututie 522, josta haarautuu Mekrij\xc3\xa4rvelle johtava yhdystie 15771. Mekrij\xc3\xa4rvell\xc3\xa4 ja Ry\xc3\xb6kkyl\xc3\xa4ss\xc3\xa4 asutus on kyl\xc3\xa4m\xc3\xa4ist\xc3\xa4, mutta muualla se on haja-asutusta, jonka viereen on rannoille rakennettu vapaa-ajan asutusta. Niille johtaa tiet edell\xc3\xa4 mainituilta teilt\xc3\xa4 ja niiden lis\xc3\xa4ksi etel\xc3\xa4st\xc3\xa4 Ala-Koitaan tulevalta tielt\xc3\xa4.\n_START_SECTION_\nLuontoarvoja\n_START_PARAGRAPH_\nJ\xc3\xa4rven l\xc3\xa4nsirantaan ulottuu Korvinsuo-Parilamminsuon alue (FI0700022), joka kuuluu Natura 2000 -ohjelman luonnonsuojelualueisiin.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Vuoksen vesist\xc3\xb6ss\xc3\xa4 (vesist\xc3\xb6aluetunnus 04) Koitajoen valuma-alueen (04.9) Mekrij\xc3\xa4rven\xe2\x80\x93Nuoraj\xc3\xa4rven alueessa (04.92), jonka Mekrij\xc3\xa4rven alueeseen (04.921) j\xc3\xa4rvi kuuluu. J\xc3\xa4rven vedenpinnan korkeus on 144,4 metri\xc3\xa4 mpy. Viereisen K\xc3\xa4tk\xc3\xa4j\xc3\xa4rven vedenpinta on samalla korkeudella._NEWLINE_Valuma-alue saa p\xc3\xa4\xc3\xa4osan vedest\xc3\xa4\xc3\xa4n osittain Koitajokesta sen l\xc3\xa4pivirtauksen vuoksi, mutta suurempi merkitys j\xc3\xa4rven veden vaihtuvuuden kannalta on Ilomantsinj\xc3\xa4rven valuma-alueella (04.926), jonka laskujoki Ilomantsinjoki laskee Ilomantsinj\xc3\xa4rvest\xc3\xa4 K\xc3\xa4tk\xc3\xa4j\xc3\xa4rveen. Mekrij\xc3\xa4rven alueella on 29 yli hehtaarin kokoista j\xc3\xa4rve\xc3\xa4 tai lampea, joista yhdeks\xc3\xa4n laskee suoraan tai v\xc3\xa4lillisesti Mekrij\xc3\xa4rveen. Niist\xc3\xa4 huomattavimpia ovat K\xc3\xa4tk\xc3\xa4j\xc3\xa4rvi (393 ha), johon laskevat Parilampi (34 ha), Kartiskolahti (13 ha) ja Tyt\xc3\xa4rlampi (2 ha) sek\xc3\xa4 Niemislampi (2 ha) ja suon l\xc3\xa4pi suotuen Tetrilampi (60 ha) ja Likolampi (2 ha). M\xc3\xa4krij\xc3\xa4rven kaakkoisp\xc3\xa4\xc3\xa4h\xc3\xa4n laskevat Haukilampi (3 ha), Linnalampi (20 ha), Kirveslampi (1 ha) ja Likolampi (1 ha)._NEWLINE_J\xc3\xa4rven laskujoki on Koitajoki, joka virtaa lyhyesti j\xc3\xa4rven luoteisp\xc3\xa4\xc3\xa4n poikki ja jatkaa matkaansa luoteeseen Ala-Koitana. Ala-Koita laskee seuraavaksi Hein\xc3\xa4selk\xc3\xa4\xc3\xa4n.'